Ehdotus neuvoston asetukseksi (EY) liiallisia alijäämiä koskevan menettelyn täytäntöönpanon nopeuttamisesta ja selkeyttämisestä /* KOM/96/0496 lopull. - CNS 96/0248 */



Virallinen lehti nro C 368 , 06/12/1996 s. 0012



Ehdotus neuvoston asetukseksi (EY) liiallisia alijäämiä koskevan menettelyn täytäntöönpanon nopeuttamisesta ja selkeyttämisestä (96/C 368/07) KOM(96) 496 lopull. - 96/0248(CNS) (Komission esittämä 18 päivänä lokakuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 104 c artiklan 14 kohdan toisen alakohdan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon Euroopan rahapoliittisen instituutin lausunnon, sekä katsoo, että (1) jäsenvaltioiden julkisten talouksien rahoitusaseman säilyttäminen vakaana luo asianmukaiset edellytykset tuotannon ja työllisyyden kestävälle kasvulle; talous- ja rahaliiton kolmannessa vaiheessa edellytetään finanssipolitiikan kurinalaisuutta rahatalouden vakauden varmistamiseksi, (2) jäsenvaltioiden finanssipolitiikkaa on harjoitettava siten, että jätetään liikkumavaraa poikkeuksellisiin ja suhdanteisiin liittyviin häiriöihin sopeutumiseksi ja vältetään liiallisia alijäämiä; on aiheellista tulkita ankarasti poikkeuksellisten ja väliaikaisten olosuhteiden käsitettä, mikä voi edellyttää huomattavan negatiivisen reaalikasvun käsitteen ilmaisemista määrällisesti, (3) liiallisia alijäämiä koskevasta menettelystä tehdyssä pöytäkirjassa N:o 5 on määräykset 104 c artiklassa tarkoitetun menettelyn täytäntöönpanosta; myös muita täytäntöönpanoa koskevia määräyksiä tarvitaan; 104 c artiklan 14 kohdan toisen alakohdan mukaan neuvosto antaa aiheelliset säännökset tästä asiasta; tämän asetuksen säännökset muodostavat yhdessä pöytäkirjan määräysten kanssa uuden yhtenäisen säännöstön, (4) perustamissopimuksen 109 k artiklan 3 kohdan mukaan 104 c artiklan 9 ja 11 kohtaa sovelletaan ainoastaan niihin jäsenvaltioihin, jotka ovat ottaneet käyttöön yhtenäisvaluutan, (5) liiallisia alijäämiä koskevan menettelyn soveltamiselle on asetettava määräajat, jotta voidaan varmistaa sen nopea ja tehokas soveltaminen; menettelyn tehokkaan soveltamisen varmistamiseksi on täsmennettävä, miten perustamissopimuksen 104 c artiklassa tarkoitettuja seuraamuksia voidaan määrätä sellaisille jäsenvaltioille, jotka jatkuvasti jättävät oikaisematta liiallisen alijäämän, (6) tämä asetus on osa vakaussopimusta, jolla varmistetaan julkisen talouden kurinalaisuus talous- ja rahaliiton kolmannessa vaiheessa; sopimus koostuu kahdesta pääosasta, jotka ovat i) julkisten talouksien tilan valvonnan ja yhteensovittamisen tehostaminen ja ii) liiallisia alijäämiä koskevan menettelyn täytäntöönpanon nopeuttaminen ja selkeyttäminen; näistä sopimuksen pääosista ensimmäiseen sisältyy ennakkovaroitusjärjestelmä, jossa havaitaan poikkeamat jäsenvaltioiden keskipitkän aikavälin finanssipolitiikan suunnitelmista ja jossa neuvosto antaa suositukset oikaisutoimista ajoissa ennen kuin alijäämä muodostuu liialliseksi, (7) julkisten talouksien tilan valvonnan ja yhteensovittamisen tehostamista koskevista säännöistä säädetään neuvoston asetuksella [. . .], (8) asetuksen [. . .] mukainen tehostettu valvonta ja komission 104 c artiklan 2 kohdan mukaisesti suorittama julkisten talouksien tilan valvonta muodostavat yhdessä perustan liiallisia alijäämiä koskevan menettelyn nopealle täytäntöönpanolle, (9) edellä esitetyn perusteella enimmillään kymmenen kuukauden kokonaisaika tietojen toimittamispäivästä tai muusta menettelyn käynnistämisestä lukien mahdollisten seuraamusten määräämiseen saakka on ilmeisesti sekä toteuttamiskelpoinen että tarkoituksenmukainen, jotta voidaan painostaa jäsenvaltiota toteuttamaan oikaisutoimenpiteet; maaliskuussa käynnistettävässä menettelyssä tämä voi johtaa seuraamusten määräämiseen sen kalenterivuoden kuluessa, jonka aikana menettely on käynnistetty, (10) neuvoston suosituksen antaminen tai liiallisia alijäämiä koskevan menettelyn myöhemmät vaiheet eivät tule yllätyksenä jäsenvaltion hallitukselle, jolla on tosiasiallisesti ollut paljon enemmän aikaa valmistella oikaisutoimenpiteitä; liiallisen alijäämän syntyminen kolmannessa vaiheessa on vakava tilanne, jonka olisi edellytettävä kaikilta asianomaisilta kiireellisiä toimia, (11) toimissaan liiallisen alijäämän oikaisemiseksi kyseisen jäsenvaltion hallituksen on kansallisen lainsäädännön sitä edellyttäessä toteutettava toimenpiteet, joissa kansallinen kansanedustuslaitos on osallisena; pöytäkirjassa N:o 5 olevan 3 artiklan mukainen kansallinen päätöksentekomenettely ei sinänsä saa estää liiallisia alijäämiä koskevan menettelyn nopeaa täytäntöönpanoa, (12) neuvoston päättäessä määrätä seuraamuksen olisi kyseiseltä jäsenvaltiolta vaadittava asianmukaisen suuruinen koroton talletus, jotta voidaan varmistaa liiallisia alijäämiä koskevan menettelyn riittävä pelotevaikutus, (13) seuraamusten määrittäminen ennalta sovitulla asteikolla poistaa epävarmuutta ja tekee siten menettelyssä osallisina oleville mahdolliseksi saada kaikki menettelystä tarvittavat tiedot; on aiheellista suhteuttaa talletuksen suuruus kyseisen jäsenvaltion bruttokansantuotteeseen; talletuksen olisi koostuttava kiinteästä osasta, joka sisältyy kaikkiin määrättäviin rahallisiin seuraamuksiin, sekä muuttuvasta osasta, jonka suuruus määräytyy suhteessa siihen määrään, jolla alijäämä ylittää viitearvona käytetyn 3 prosenttia bruttokansantuotteesta; lisäksi seuraamuksille on aiheellista vahvistaa enimmäismäärä prosentteina bruttokansantuotteesta, jotteivät ne vaikuttaisi tarkoituksensa vastaisesti, (14) seuraamuksia on tehostettava, jollei korottoman talletuksen tekeminen saa kyseistä jäsenvaltiota oikaisemaan liiallista alijäämäänsä; tällöin on aiheellista muuntaa talletus sakoksi ja vaatia kyseistä jäsenvaltiota tekemään uusi koroton talletus, (15) kyseisen jäsenvaltion toimet liiallisen alijäämänsä oikaisemiseksi ovat ensimmäinen askel kohti seuraamusten kumoamista; liiallisen alijäämän oikaisemisessa tapahtuvan merkittävän edistymisen olisi mahdollistettava joidenkin seuraamusten poistaminen 104 c artiklan 12 kohdan mukaisesti, kaikki täytäntöön pannut seuraamukset tulisi kumota vasta sen jälkeen, kun liiallinen alijäämä on oikaistu, (16) Euroopan yhteisön perustamissopimuksen liitteenä olevan liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetulla neuvoston asetuksella (EY) N:o 3605/93 (1) vahvistetaan yksityiskohtaiset säännöt jäsenvaltioiden julkisia talouksia koskevien tietojen toimittamisesta, ja (17) perustamissopimuksen 109 f artiklan 8 kohdan mukaan tapauksissa, joissa tässä sopimuksessa määrätään Euroopan keskuspankin (EKP) neuvoa-antavista tehtävistä, tarkoitetaan viittauksilla EKP:iin Euroopan rahapoliittista instituuttia ennen EKP:n perustamista, ON ANTANUT TÄMÄN ASETUKSEN: 1 JAKSO Liiallisia alijäämiä koskevan menettelyn nopeuttaminen 1 artikla 1. Neuvosto päättää liiallisen alijäämän olemassaolosta 104 c artiklan 6 kohdan mukaisesti kolmen kuukauden kuluessa asetuksen (EY) N:o 3605/93 4 artiklan 2 ja 3 kohdassa säädetyistä tietojen toimittamispäivistä. Jos neuvosto 104 c artiklan 6 kohdan mukaisesti päättää, että on olemassa liiallinen alijäämä, se antaa samanaikaisesti kyseiselle jäsenvaltiolle suositukset 104 c artiklan 7 kohdan mukaisesti. 2. Jos julkisen talouden alijäämä ylittää viitearvon, sitä on pidettävä 104 c artiklan 2 kohdan a alakohdan toisen luetelmakohdan mukaisesti poikkeuksellisena ja väliaikaisena, jos se johtuu epätavallisesta tapahtumasta, joka ei ole kyseisen jäsenvaltion hallittavissa ja jolla on suuri vaikutus julkisen talouden rahoitusasemaan, tai jos se johtuu vakavasta taloudellisesta taantumasta, erityisesti vuosittaisen reaalikasvun ollessa huomattavan negatiivista. Lisäksi jos epätavallinen tapahtuma tai vakava taloudellinen taantuma on päättynyt tai jos sen ennustetaan päättyvän seuraavana kalenterivuonna sen vuoden jälkeen, jonka aikana alijäämä ylittää viitearvon, komission tekemien julkisen talouden ennusteiden on osoitettava, että alijäämä alittaa viitearvon kyseisenä seuraavana vuonna. 2 artikla 1. Jos neuvosto todettuaan 104 c artiklan 8 kohdan mukaisesti, ettei tuloksellisia toimia ole toteutettu, päättää julkistaa suosituksensa, päätös tehdään neljän kuukauden kuluessa siitä, kun päätös liiallisen alijäämän olemassaolosta on tehty 104 c artiklan 6 kohdan mukaisesti ja suositukset on annettu 104 c artiklan 7 kohdan mukaisesti. 2. Harkitessaan, onko neuvoston 104 c artiklan 7 kohdan mukaisesti antamien suositusten johdosta toteutettu tuloksellisia toimia, neuvosto voi tehdä päätöksensä kyseisen jäsenvaltion hallituksen virallisten julkisten päätösten perusteella. Jos kansallisen lainsäädäntöelimen on hyväksyttävä nämä viralliset julkiset päätökset, mutta se ei ole hyväksynyt niitä neuvoston 104 c artiklan 7 kohdan mukaisesti annetuissa suosituksissa asetetussa määräajassa, tai jos päätöksiä muutetaan huomattavasti niiden hyväksymismenettelyn aikana, neuvosto harkitsee uudelleen, onko tuloksellisia toimia toteutettu. 3 artikla Neuvoston 104 c artiklan 9 kohdan mukainen päätös vaatia jäsenvaltiota toteuttamaan alijäämää pienentäviä toimenpiteitä tehdään kuukauden kuluessa siitä, kun neuvosto on 104 c artiklan 8 kohdan mukaisesti todennut, ettei tuloksellisia toimia ole toteutettu. 4 artikla Jos edellytykset 104 c artiklan 11 kohdan soveltamiseksi täyttyvät, neuvosto päättää yleensä määrätä seuraamukset 104 c artiklan 11 kohdan mukaisesti. Asiaa koskeva päätös tehdään kahden kuukauden kuluessa siitä, kun neuvosto on 104 c artiklan 9 kohdan mukaisesti päättänyt vaatia jäsenvaltiota toteuttamaan toimenpiteitä. 5 artikla Tämän asetuksen 1 artiklassa tarkoitettujen tietojen toimittamispäivien ja tämän asetuksen 4 artiklassa tarkoitetun seuraamusten määräämistä koskevan neuvoston päätöksen välinen aika ei saa olla kymmentä kuukautta pitempi. 6 artikla Neuvosto tekee päätöksen 104 c artiklan 11 kohdan mukaisten seuraamusten (muiden kuin tämän asetuksen 9 artiklassa tarkoitetun sakon määräämisen) tehostamisesta tai päätöksen kaikkien taikka joidenkin 104 c artiklan 12 kohdan mukaisten päätöstensä kumoamisesta kahden kuukauden kuluessa asetuksella (EY) N:o 3605/93 säädetyistä tietojen toimittamispäivistä. 2 JAKSO Seuraamukset 7 artikla Jos neuvosto päättää määrätä jäsenvaltiolle seuraamuksia 104 c artiklan 11 kohdan mukaisesti, vaaditaan yleensä koroton talletus. Neuvosto voi päättää toteuttaa tämän talletuksen lisäksi 104 c artiklan 11 kohdan ensimmäisessä ja toisessa alakohdassa tarkoitetut toimenpiteet. 8 artikla Jos liiallinen alijäämä johtuu siitä, ettei 104 c artiklan 2 kohdan a alakohdassa määrätty julkisen talouden alijäämän ja bruttokansantuotteen suhdetta koskeva ehto täyty, talletus koostuu kiinteästä osasta, joka on 0,2 prosenttia bruttokansantuotteesta, sekä muuttuvasta osasta, joka on yksi kymmenesosa alijäämän (ilmaistuna prosentteina liiallisen alijäämän toteamisvuoden bruttokansantuotteesta) ja viitearvon välisestä erotuksesta. Talletusten vuosittainen enimmäismäärä on 0,5 prosenttia bruttokansantuotteesta. Jos liiallinen alijäämä johtuu ainoastaan siitä, ettei 104 c artiklan 2 kohdan b alakohdassa määrätty julkisen velan ja bruttokansantuotteen suhdetta koskeva ehto täyty, talletus koostuu kiinteästä osasta, joka on 0,2 prosenttia bruttokansantuotteesta. 9 artikla Alkuperäinen talletus muunnetaan yleensä sakoksi, jollei liiallista alijäämää ole neuvoston näkemyksen mukaan oikaistu kahden seuraavan vuoden kuluessa. Neuvosto voi tämän sakon lisäksi päättää toteuttaa 104 c artiklan 11 kohdan ensimmäisessä ja toisessa luetelmakohdassa tarkoitettuja toimenpiteitä, jollei viimeksimainittuja ole sovellettu seuraamuksia määrättäessä. Samalla jäsenvaltiota vaaditaan tekemään uusi koroton talletus, joka lasketaan tämän asetuksen 8 artiklassa olevan säännön mukaan. 10 artikla Neuvosto voi 104 c artiklan 12 kohdan mukaisesti päättää kumota kaikki 104 c artiklan 11 kohdan ensimmäisessä ja toisessa luetelmakohdassa mainitut seuraamukset tai jotkut niistä siltä osin kuin jäsenvaltio edistyy merkittävästi, vaikkei vielä riittävästi, liiallisen alijäämän oikaisemisessa. 11 artikla Jos päätös liiallisen alijäämän olemassaolosta kumotaan, neuvosto kumoaa 104 c artiklan 12 kohdan mukaisesti kaikki täytäntöön pannut seuraamukset. Tämän asetuksen 9 artiklan nojalla määrättyjä sakkoja ei palauteta kyseiselle jäsenvaltiolle. 12 artikla Tämän asetuksen 8 artiklan mukaiset talletukset on tehtävä komisiolle. Talletusten korot sekä tämän asetuksen 9 artiklan mukaiset sakot kertyvät Euroopan yhteisöjen yleisen talousarvion varoiksi. 13 artikla Tämä asetus tulee voimaan 1 päivänä tammikuuta 1999. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 332, 31.12.1993, s. 7